Ahmad Shâmlu
Ahmad Shâmlu var en af de ledende iranske digtere i anden halvdel af 1900-t.s Iran.
Shâmlu grundlagde flere tidsskrifter, der blev kraftcentre for den moderne poesi. Hans gennembrud kom med den tredje digtsamling, Frisk Luft (Havâ-ye tâze, 1958). Mens Shâmlu tidlige poesi bærer præg af hans politiske engagement og marxistiske tilhørsforhold, var hans senere produktion mindre politisk og mere lyrisk. Viljen til at eksperimentere med formsproget er dog kendetegnende for hele forfatterskabet.
Ahmad Shâmlu var især i sin tidlige periode inspireret af europæiske digtere fra første halvdel-tallet af 1900, bl.a. Rainer Maria Rilke, men vendte sig senere i livet mere mod de klassiske, iranske digtere fra 12- og 1300t. uden dog at opgive sit modernistiske formsprog og indhold.
Shâmlu modtog i 1999 den svenske Stig Dagermanpris, og hans digte er oversat til en række europæiske sprog. På danske findes to af hans digte, "Et nyt forår" og "Den femte sang" , oversat af Erik Stinus i Iran Grund Information – Moderne Digtning, Dansk Flygtningehjælp/ Det Iranske Kulturcenter, 1992, ss. 27-29.